Anti-dumping

Anti-dumping ta un tipo di belasting riba importashon pa evitá ku un produkto den un pais ta wòrdu bendé na un preis muchu mas abou ku e preis na e pais di orígen. 
Eksportadónan por hasi esaki na momentu ku nan kier drenta merkado di un pais òf si nan kier sali for di nan merkansia. E belasting aki ta un imposishon ku ta protehé e merkado di e pais konserní. 

Pa tuma sierto medidanan asina aki paisnan a sera diferente akuerdo ku otro. Por pensa akinan riba e asina yamá ‘’Algemene Overeenkomst betreffende Tarieven en Handel’’(Kontrato general enkuanto tarifanan i komersio) di WTO. E kontrato (1994) aki ta kontené palabrashonnan detayá tokante e manera di kalkulashon di e impuesto, e prosedura pa kuminsá un investigashon riba dumping, medidanan ku por wòrdu tumá, imposishon i kobransa di e impuesto aki, e durashon i revishon di e medidanan tumá i e publikamentu di informashon tokante e investigashon riba dumping. 

Union Oropeo i Anti-dumping
Paisnan ku ta forma parti di Oropa tambe a sera konvenio pa kombatí dumping. E reglamentu básiko ta trata e siguiente puntonan:
Prinsipionan: e derechi aki por keda imponé riba tur produkto kaminda dumping ta tuma lugá, si esaki ta hasi daño na komersio oropeo. E produkto su preis di eksportashon mester ta mas abou ku preis normal riba merkado, pa papia di dumping. E pais ku ta eksportá ta ser konsiderá e pais di orígen. 
Komparashon preis normal i preis di eksportashon: pa papia di dumping mester kompará preisnan. E areglo di anti-dumping ta kontené tur e métodonan pa determiná e preisnan. Faktornan ku ta hunga un ròl aki por ta entre otro spesifikashon di e produkto, derechi di importashon, impuestonan indirekto, deskuentonan, komersio, kostonan di transporte, seguro i kargo, komishonnan di benta i konvershon di divisa. 
Determinashon di eventual dañonan: pa determiná si dumping ta hasi daño na un industria en partikular, mester tene kuenta akinan ku e volúmen di e importashon i e efektonan pa e preis di e produkto lokal.
Prosedura: e prosedura ku mester enkaminá serka un presunto dumping konosé 6 fase:
Inisio di e prosedimentu 
E investigashon mes
Medidanan preliminar
Seramentu di un akuerdo ku e eksportadó
Finalisá sin ningun medida òf imposishon di e derechi di anti-dumping definitivamente
Opshon di pago
Forsa retro aktivo: si e imposishon bira definitivo por konsiderá tambe di imponé belasting riba produktonan ku a wòrdu eksportá promé ku e fecha efektuá.

Link eksterno
Akuerdo di Anti-dumping 1994 na Ingles
Portal ofisial di Komishon Oropeo di Anti-dumping

category:Impuesto